৭৩ বার কোপ, নাতির হাতে মৃত্যু শিল্পপতি দাদু ভিসি জনার্দন রাওয়ের

হায়দরাবাদ: সম্পত্তির লোভ মানুষকে কতটা নৃশংস করে তুলতে পারে, তারই সাক্ষী থাকল হায়দরাবাদ (Hyderabad)। নিজের শিল্পপতি দাদুকে খুন করে বসলেন তার ২৯ বছরের নাতি। দাদুর শরীরে এলোপাথাড়ি ৭৩ বার ছুরির কোপ মারে নাতি।

ঘটনাস্থলেই মৃত্যু হয়েছে নামী শিল্পপতি ভিসি জনার্দন রাওয়ের (VC Janardhan Rao)। ৮৬ বছরের বৃদ্ধ শিল্পপতি ভেলজন গ্রুপের (Veljan Group of Companies) চেয়ারম্যান এবং ম্যানেজিং ডিরেক্টর ছিলেন।

পুলিশ সূত্রে খবর, সম্পত্তি নিয়ে বিবাদ। তার জেরেই এই নৃশংসতা। দাদুর উপর ছুরি নিয়ে হামলা চালায় নাতি কে কীর্তি তেজা (Kirti Teja)। বাবাকে বাঁচাতে এসে ছেলের ছুরির কোপে আহত মা-ও।

আরও পড়ুন: কড়া প্রহরায় মহাকুম্ভে পুণ্যস্নান রাষ্ট্রপতি দ্রৌপদী মুর্মুর

৬ জানুয়ারি ঘটনাটি ঘটে, হায়দরাবাদের সোমাজিগুডায়। একই শহরেই জর্নাদন রাওয়ের মেয়ে সরোজিনী দেবী অর্থাৎ অভিযুক্ত কীর্তির মায়ের বাড়ি। ওই দিন ছেলে কীর্তি তেজাকে সঙ্গে নিয়ে তাঁর মা,বাবা জনার্দন রাওয়ের বাড়িতে এসেছিলেন। পুলিশ জানায়, ঘটনার দিন সম্পত্তির ভাগ নিয়ে দাদু ও নাতির মধ্যে উত্তপ্ত বাকবিতণ্ডা চলে।

রাও সম্প্রতি তার বড় মেয়ের ছেলে শ্রীকৃষ্ণকে ভেলজান গ্রুপের ডিরেক্টর নিযুক্ত করেছেন। তিনি তার দ্বিতীয় মেয়ে সরোজিনীর ছেলে তেজাকে ৪ কোটি টাকার শেয়ার হস্তান্তর করেন। দাদুর এই কাজ তার পক্ষপাতদুষ্ট বলে মনে হয়েছে। তেজার মনে হত ছোটবেলা থেকেই তাঁকে অবহেলা করা হয়েছে। তবে সূত্রের খবর, তেজা মাদকাসক্ত ছিলেন। তবে পুলিশ এই বিষয়ে স্পষ্ট করে কিছু জানায়নি।

প্রাথমিক তদন্তে পুলিশ জানিয়েছে, দাদু ভিসি রাওয়ের কাছে কীর্তি বক্তব্য, সম্পত্তি ভাগের ব্যাপারে তাঁর সঙ্গে পক্ষপাতদুষ্ট আচরণ করা হয়েছে। সেই নিয়েই দুজনের মধ্যে তর্ক বিতর্ক শুরু হয়। নাতির দাবি মেনে না নেওয়ায় রোষের মুখে পড়েন ভিসি রাও।

রাগের মাথায় ধারালো ছুরি নিয়ে দাদুর উপর ঝাঁপিয়ে পড়েন ২৯ বছরের কীর্তি। এলোপাথাড়ি কোপ মারতে থাকে। সেই সময় রান্নাঘরে ছিলেন তেজার মা। চিৎকারে তিনি ছুটে আসেন। ছেলেকে আটকাতে গিয়ে আহত হন তিনিও। বর্তমানে জখম অবস্থায় হাসপাতালে চিকিৎসাধীন কীর্তির মা।

রিপোর্ট বলছে, প্রায় ৭৩টি কোপ পড়েছে নামী শিল্পপতি ভিসি জনার্দন রাওয়ের। ঘটনাস্থলেই মৃত্যুর কোলে ঢলে পড়েন শিল্পপতি রাও।

দাদু ও মাকে আহত অবস্থায় ঘরে ফেলে রেখেই রক্তমাখা জামা বদলে পালিয়ে যায় অভিযুক্ত। সদ্যই আমেরিকা থেকে মাস্টার ডিগ্রি কোর্স শেষ করে দেশে ফিরেছিলেন কীর্তি তেজা। পলাতক কীর্তিকে রাওয়ের বাড়ির কাছ গ্রেফতার করে পুলিশ। জানা গেছে, এই ঘটনা পুরো দেখে ফেলেন নিরাপত্তারক্ষী। পালানোর সময় তাকেও খুনের হুমকি দেয় তেজা।

ভিসি জনার্ধন রাও ৪৬০ কোটি টাকার ভেলজান গ্রুপ অফ কোম্পানির চেয়ারম্যান এবং ম্যানেজিং ডিরেক্টর ছিলেন। এই কোম্পানি হাইড্রলিক্স যন্ত্রপাতি, জাহাজ নির্মাণ, শক্তি এবং শিল্প অ্যাপ্লিকেশনের ক্ষেত্রে কাজ করে।

ভিসি জনার্দন রাও শুধু শিল্পপতিই ছিলেন না, তিনি জনহিতকর কাজের জন্য পরিচিত ছিলেন। তিনি এলুরুর সরকারি জেনারেল হাসপাতাল এবং তিরুমালা তিরুপতি দেবস্থানমে বিপুল অর্থ দান করেছিলেন।